
[](https://susak.rivrtici.hr/)

|  |
| --- |
| ***Kurikulum*** |
| **Dječjeg vrtića Sušak** |

za pedagošku godinu 2021./22.

**SADRŽAJ**

1. O nama..................................................................................................................... 3
2. Misija DV Sušak...........................................................................................,............ 4
3. Vizija DV Sušak......................................................................................................... 4
4. Načela, temeljne vrijednosti, ciljevi.......................................................................... 5
5. Strategije učenja....................................................................................................... 6
6. Programi .................................................................................................................. 8
7. Projekti ..................................................................................................................... 19
8. Posebni programi .................................................................................................. 23
9. Partnerstvo s roditeljima........................................................................................... 26
10. Sigurnosno zaštitni i preventivni programi ............................................................. 29
11. Profesionalni razvoj djelatnika.................................................................................. 31
12. Vrednovanje i samovrednovanje u vrtiću ................................................................ 32

1. **O nama**

Dječji vrtić Sušak ustanova je u kojoj se provodi djelatnost ranog i predškolskog odgoja i obrazovanja. Osnovana je 1.1.2019. godine.

U sastavu predškolske ustanove Sušak nalaze se vrtići Galeb, Morčić, Pčelice, Veseljko i Vežica. Sjedište ustanove – uprava, smještena je u vrtiću Morčić, na adresi Braće Stipčić 32, Rijeka.

Odgojno-obrazovni rad temelji se na humanističko-razvojnoj koncepciji, a ostvaruje se u redovitom cjelodnevnom programu, posebnom programu za djecu s intelektualnim teškoćama te u kraćim programima integriranim u redovni program. Korisnici su djeca od navršenih godinu dana života do polaska u osnovnu školu. Rad je organiziran u 30 odgojno-obrazovnih skupina, 8 jasličkih i 22 vrtićke skupine.

**Bogati vrtićki sadržaji**

Temeljno ishodište svih programa čini Nacionalni kurikulum za rani i predškolski odgoj i obrazovanje. Svi programi u svom središtu imaju dijete i njegove potrebe te ih kreiramo pomno prateći interese djece, kao i interese roditelja korisnika usluga. Posebnu pozornost posvećujemo djeci jaslica i vrtića u periodu prilagodbe, početkom rujna, a i tijekom godine ako se radi o novoupisanoj djeci. Iskustvo je pokazalo da prilagodbu olakšava postupni dolazak, kraći boravak djeteta i boravak, uz odgojitelja, jednog od roditelja novog djeteta u skupini. U redovitom 10 satnom programu, u pojedinim skupinama, provode se i program ranog učenja talijanskog jezika te kraći program engleskog jezika i kraći sportski program „Igrom do sporta“. Navedeni dodatni sadržaji provode se kroz integrirani kurikulum te su provedbom, tijekom godina, postali dio standarda predškolskog odgoja u Dječjem vrtiću Sušak.

1. **Misija DV Sušak**

Naš tim stručnih djelatnika posvećen je njezi, skrbi, odgoju i obrazovanju djece rane i predškolske dobi. Kontinuiranim naporima za osiguravanjem razvojno primjerenih poticaja i materijala, djeci omogućujemo istraživanje i stvaranje, igru i učenje u stabilnom, sigurnom i stimulirajućem okruženju. Naše programe temeljimo na Nacionalnom kurikulumu za rani i predškolski odgoj i obrazovanje s ciljem razvoja zdravog djeteta koje voli učiti i koje poštuje sebe i druge. Zalažemo se za cjeloživotno učenje i kontinuirani rast svakog pojedinca kao temelj održivog razvoja.

1. **Vizija DV Sušak**

Naša je vizija biti prepoznati kao vrhunska ustanova za djecu rane i predškolski dobi, koja podržava znatiželjno, samostalno i odgovorno dijete. Polaznik naše ustanove dijete je koje voli učiti i istraživati, slobodno je i autonomno te podržano u trajnom razvoju svojih potencijala i osobnosti. Vizija nam je biti vrtić u kojem rade etični, talentirani i zadovoljni stručni djelatnici koji vole djecu, posvećeni su svom pozivu, na raspolaganju su svakom djetetu, predani u podršci koju pružaju obiteljima djece, spremni na cjeloživotno učenje te osobni rast i razvoj.

„Sretna djece odrastaju u sretne ljude koji odgajaju sretnu djecu i tako se krug nastavlja“

Jessica Joelle Aleksander i

Iben Dissing Sandahl

„Najvrjednija lekcija koju možemo poučiti našu djecu jest da se život sastoji u razvijanje vlastite svjesnosti.“

Dr. Shefali Tsabary

Vrijednosti koje nastojimo njegovati u Dječjem vrtiću Sušak su: dobrobit djeteta, obitelj, savjesnost, odgovornost, dostojanstvo, ravnopravnost i humanost.

1. **Načela i ciljevi**

Kurikulum Dječjega vrtića Sušak utemeljen je na Nacionalnom kurikulumu za rani i predškolski odgoj i obrazovanje i njime utvrđenim načelima, kao i dokumentima koji su prethodili (Koncepcija razvoja predškolskog odgoja i Programsko usmjerenje odgoja i obrazovanja predškolske djece, Prijedlog koncepcije ranog odgoja i obrazovanja). Načela, koja čine vrijednosna uporišta, dio su bitne sastavnice kojom se osigurava unutarnja usklađenost svih sastavnica kurikuluma i partnersko djelovanje sudionika u izradi i primjeni kurikuluma. Načela su:

* Fleksibilnost odgojno-obrazovnog procesa u vrtiću
* Partnerstvo vrtića s roditeljima i širom zajednicom
* Osiguravanje kontinuiteta u odgoju i obrazovanju
* Otvorenost za kontinuirano učenje i spremnost na unapređivanje prakse.

Temeljne vrijednosti koje ugrađujemo u ovaj dokument proizlaze iz opredijeljenosti hrvatske obrazovne politike za cjeloviti osobni razvoj djeteta, za čuvanje i razvijanje nacionalne, duhovne, materijalne i prirodne baštine Republike Hrvatske, za europski suživot te za stvaranje društva znanja i vrijednosti koje će omogućiti napredak i održivi razvoj. One su: znanje, identitet, humanizam i tolerancija, odgovornost, autonomija i kreativnost.

Usmjereni smo ostvarivanju ciljeva zacrtanih Nacionalnim kurikulumom za rani i predškolski odgoj i obrazovanje: osiguravanje dobrobiti za dijete (osobna, emocionalna i tjelesna dobrobit, obrazovna te socijalna dobrobit) i cjelovit razvoj, odgoj i učenje djeteta te razvoj kompetencija.

Djetetov razvoj počinje upoznavanjem samog sebe i otvara se u svijet i odnose s drugima. Svojim radom osiguravamo izazove koji omogućavaju raznolikost iskustava, kojima djeca aktivno stječu znanja i iskustva o svijetu što ih okružuje, uz razvoj mašte i odgovornosti.

Za uspješan odgoj djeteta značajan je odnos obitelji i ustanove, koji se međusobno povezuju i isprepliću. U našem vrtiću posvećeni smo građenju profesionalnih, suradničkih, ravnopravnih i partnerskih odnosa s roditeljima. Trajno se ulaže u jačanje roditeljskih kompetencija.

Vrtić predstavljaju i zaposlenici koji svojim znanjem, kompetencijama, vrijednostima i kulturom življenja omogućuju kvalitetu življenja u vrtiću svoj djeci i ujedno razvijaju identitet i posebnost svakog pojedinca. Život i rad u vrtiću temelji se na međusobnoj odgovornosti i razvijanju kulture dijaloga usmjerenog na dobrobit djeteta, te kvalitetno reagiranje i konstruktivno rješavanje problema vezanih uz odgoj i razvoj djece.

1. **Strategije učenja**

Donošenjem strategije ovoga Kurikuluma teži se osiguranju uvjeta potrebnih za cjeloviti razvoj svakog djeteta.

Odgojno-obrazovne ishode donose odgojitelji i stručni suradnici poznavajući potrebe djece (tjelesne, emocionalne, spoznajne, socijalne, komunikacijske i sl.); te njihove individualne potencijale, a odnose se na razvoj temeljnih kompetencija: znanja, vještina, stavova, kreativnosti, inovativnosti, kritičkog mišljenja, inicijativnosti, estetskog vrednovanja, odgovornosti, odnosa prema sebi, drugima i okolini i dr. Pri tom je igra osnovni model učenja i cjelovitog razvoja djeteta.

To se postiže otvorenim didaktičko-metodičkim sustavom koji djeci i djelatnicima u odgoju i obrazovanju omogućuje slobodu u izboru sadržaja, metoda i oblika rada što je preduvjet razvoja kreativnog mišljenja, autonomije i odgovornosti. Pri tom je zadaća odraslih pružati odgovarajuće poticaje i inicijativu za suradničko učenje.

Način na koji potičemo aktivno i suradničko učenje djece jest konstantno stvaranje primjerenog, stimulirajućeg okruženja u kojem prevladavaju pozitivne društvene interakcije i međusobno povjerenje. U takvom okruženju djeca razvijaju socijalne vještine i kompetencije.

Odgojitelji podržavaju suradničko učenje djece kroz posebne strategije podrške, odnosno stvarajući prostorno-materijalni kontekst, vremenski, socijalno-emocionalni i sl., vodeći pri tom računa o spoznajama psihologije ranog razvoja. Ovdje su posebno važne činjenice da dijete u procesu aktivnog učenja samo inicira aktivnosti na temelju vlastitih interesa, samo bira materijale i odlučuje što će s njima činiti. U procesu aktivnog istraživanja materijala, tijekom kojeg dijete ima direktno iskustvo manipuliranja, preoblikovanja i kombiniranja, koristi se svim osjetilima, a svoje iskustvo verbalizira.

Strategije podrške ostvaruju se u različitim kontekstima.

**Prostorno-materijalni kontekst**

Bogato i poticajno prostorno-materijalno okruženje omogućuje slobodan izbor aktivnosti djeci različitih interesa i razvojnih razina te međusobno stupanje u interakciju. Odgojitelj organizira prostor za igru djece u jasno prepoznatljive centre aktivnosti koji su djeci privlačni i ugodni za boravak, dajući osjećaj topline i sigurnosti. Materijali su složeni na dohvat djece, u dovoljnim količinama, primjereni razvojnim kompetencijama i interesima djece, sigurni, uredni i estetski vrijedni. Pravilno strukturiran prostor svojim rasporedom centara djeci omogućuje različite socijalne interakcije, u manjim ili većim grupama, ali istovremeno nudi priliku za osamu djeteta i njegovu samostalnu aktivnost. Kroz bogatu ponudu konkretnih i djetetu zanimljivih materijala potiče se aktivno konstruiranje znanja tj. učenje činjenjem. Raznovrsnost, dostupnost, količina i način ponude materijala promovira neovisnost i autonomiju učenja djeteta.

**Vremenski kontekst**

Organizacija vremenskog konteksta je fleksibilna u smislu usklađivanja djetetovih potreba, interesa, njegovog biološkog ritma i rutine koju zahtjeva organizacija rada u vrtiću. U promišljanju vremenskog konteksta osnovno je načelo da svaki trenutak življenja djeteta u vrtiću ima jednaku važnost i jednak odgojno-obrazovni potencijal.

**Komunikacijski kontekst**

U svrhu poticanja socio-emocionalnog razvoja kao temelja razvoja kompetentnog djeteta, odgojitelj razvija i njeguje empatijom vođenu komunikaciju s djetetom. Na taj način slijedi djetetove individualne potrebe i inicijativu. Odgojitelj je djetetu emocionalno dostupan, komunicira s njim na način da mu pruža osjećaj ohrabrenja i podrške, prijateljstva, po potrebi utjehe, razvijajući osjećaje bliskosti i privrženosti. To čini promatrajući i prateći djetetovo ponašanje, njegovu verbalnu i neverbalnu komunikaciju. Djetetovu prirodnu potrebu da istražuje, upoznaje i razumije vlastito okruženje, odgojitelj podržava svojom zainteresiranošću, entuzijazmom i oduševljenjem. To čini i verbaliziranjem djetetovih postupaka, postavljanjem otvorenih i poticajnih pitanja te dijeljenjem optimističnih opažanja o svemu što nas okružuje. Pokazujući poštovanje i zanimanje za sve ono što kod djeteta izaziva divljenje i čuđenje, odgojitelj stvara bazu za razvoj mašte i stjecanje novih spoznaja i iskustava.

**Socijalno-emocionalni kontekst**

Razvijajući djetetove vještine prepoznavanja emocija kod sebe i drugih, njihovog imenovanja i razumijevanja, odgojitelji osiguravaju okruženje u kojem djeca na siguran i prihvatljiv način mogu izraziti svoje emocije te kroz interakciju sa odraslima i vršnjacima postupno razvijati sposobnosti za regulaciju i upravljanje vlastitim emocijama.

S obzirom na važnost samoregulacije ponašanja, odgojitelj usmjerava i prema potrebi modificira ponašanje djeteta osiguravajući uvjete za stvaranje primjerenih oblika interakcije u skupini, dajući jasne upute, objašnjavajući posljedice pojedinih oblika ponašanja, dogovarajući jasna pravila te dajući jasne povratne informacije.

1. **Programi**

Programi odgoja i obrazovanja djece rane i predškolske dobi polaze od stvarnih potreba djeteta kao cjelovite dinamične osobnosti, koja se nalazi u stalnoj interakciji s fizičkim i društvenim okruženjem, što čini bitan faktor djetetovog vlastitog razvoja.

Osim redovitog programa odgoja i obrazovanja djece rane i predškolske dobi, u Dječjem vrtiću Sušak provode se i kraći program ranog učenja engleskog jezika, kraći sportski program „Igrom do sporta, program ranog učenja talijanskog jezika te posebni program za djecu s intelektualnim teškoćama.

**REDOVITI 10-SATNI PROGRAM ODGOJA I OBRAZOVANJA DJECE RANE I PREDŠKOLSKE DOBI**

Redoviti 10-satni program odgoja i obrazovanja djece rane i predškolske dobi provodi se u svim podcentrima predškolskog odgoja Dječjeg vrtića Sušak.

**Obilježja programa:**

Osnovni cilj redovitog programa je *osiguravanje uvjeta za cjelovit razvoj, odgoj i učenje djeteta te razvoj njegovih kompetencija*.

Temelji se na humanističkoj koncepciji, shvaćanju djeteta kao cjelovitog bića te prihvaćanju integrirane prirode njegova učenja, koje se odvija u kontekstu odgojno-obrazovne ustanove. U skladu s *Nacionalnim kurikulumom za rani i predškolski odgoj i obrazovanje*, program je usmjeren na razvoj različitih kompetencija djeteta, koje se poimaju kao razvojne i promatraju cjelovito, a potiču i procjenjuju individualno u odnosu na svako pojedino dijete.

Opći cilj i zadaće programa su osobna, emocionalna, tjelesna, obrazovna i socijalna dobrobit djeteta. U skladu s *Programskim usmjerenjem odgoja i obrazovanja predškolske djece* polazište u organizaciji predškolske ustanove su posebna prava djeteta izražena u *Konvenciji o pravima djeteta* te jačanje obiteljskog konteksta odgoja.

Zadaće programa su:

* praćenje, prepoznavanje i primjereno odgovaranje na individualne i razvojne potrebe djece te poticanje i osnaživanje temeljnih kompetencija za cjeloživotno učenje
* kreiranje poticajnog okruženja za cjeloviti razvoj djeteta te stvaranje suradničke kulture vrtića
* integriranje njege, zdravstvene zaštite i pravilne prehrane djece u cjelokupan odgojno-obrazovni proces
* izgradnja i njegovanje partnerskih odnosa vrtića i obitelji.

**Namjena Programa:**

Program je namijenjen djeci rane i predškolske dobi, a odvija se kao:

* cjelodnevni 10-satni program za djecu od 1. godine do 3. godine
* cjelodnevni 10-satni program za djecu od 3. godine do polaska u školu.

**Nositelji programa:**

U Dječjem vrtiću Sušak neposredne zadaće odgoja i obrazovanja djece rane i predškolske dobi (od navršenih godinu dana do polaska u osnovnu školu) provode odgojitelji.

Stručni suradnici u Dječjem vrtiću Sušak koji rade na unapređenju cjelokupnog odgojno-obrazovnog rada jesu pedagog, psiholog i edukacijski rehabilitator. Zdravstvena voditeljica je viša medicinska sestra koja radi na osiguravanju i unapređenju zaštite zdravlja djece i u timu sa stručnim suradnicima, ravnateljem, odgojiteljima, roditeljima i ostalim čimbenicima sudjeluje u ostvarivanju tih zadataka.

**Način ostvarivanja Programa:**

Redoviti program je cjeloviti razvojni program odgoja i obrazovanja djece u dobi od godine dana do polaska u školu koji je namijenjen djeci za zadovoljavanje njihovih potreba i potreba roditelja. Dnevno trajanje programa je od 6,30 do 17,00 sati u svim podcentrima predškolskog odgoja Dječjeg vrtića Sušak.

**KRAĆI PROGRAM RANOG UČENJA ENGLESKOG JEZIKA ZA DJECU PREDŠKOLSKE DOBI**

**Obilježja programa:**

Kraći program ranog učenja engleskog jezika utemeljen je na humanističko-razvojnoj koncepciji odgoja i obrazovanja djece predškolske dobi, prema kojoj svako dijete ima pravo na cjelovit rast i razvoj u skladu s vlastitim sposobnostima, potrebama i interesima.

Ciljevi, zadaće, načela i polazišta programa za rano učenje engleskog jezika temeljena su na Nacionalnom kurikulumu za rani i predškolski odgoj i obrazovanje.

**Cilj programa:**

Omogućiti djeci predškolskog uzrasta učenje engleskog jezika temeljeno na situacijskom pristupu učenju uz pomno pripremljenu poticajnu okolinu i stručnu podršku educiranih odgojitelja.

**Zadaće programa:**

* omogućiti poticajno okruženje koje će potaknuti želju djece za učenjem engleskog jezika,
* osigurati kvalitetna didaktička sredstva i materijale za učenje engleskog jezika,
* strukturirati prostor koji omogućuje različite oblike interakcija među djecom,
* učenje engleskog jezika realizirati kroz igru,
* individualizirati rad s djecom prateći njihove potrebe i interese,
* izbor sadržaja učenja engleskog jezika uskladiti s trenutnim interesom djece,
* osigurati fleksibilnost u svim segmentima rada,
* pratiti procese učenja djece i na osnovu praćenja definirati strategije,
* dokumentirati proces učenja engleskog jezika,
* redovito informirati roditelje o realizaciji programa i dobrobiti za djecu,
* uključiti djecu i roditelje u sve segmente rada, planiranje, realizaciju i vrednovanje.

N**amjena programa:**

Program je namijenjen djeci predškolske dobi (od 3. godine do polaska u školu).

**Način realizacije:**

Program se realizira svakodnevno od 1. rujna do 31. lipnja, tijekom radnog vremena vrtića od 6.30 do 17 h.

**Mjesta realizacije programa:**

PPO Vežica – jedna odgojno-obrazovna skupina

PPO Morčić – dvije odgojno-obrazovne skupine

**PROGRAM RANOG UČENJA TALIJANSKOG JEZIKA ZA DJECU PREDŠKOLSKE DOBI**

**Obilježja programa:**

Program ranog učenja talijanskog jezika utemeljen je na humanističko-razvojnoj koncepciji odgoja i obrazovanja djece predškolske dobi, prema kojoj svako dijete ima pravo na cjelovit rast i razvoj u skladu s vlastitim sposobnostima, potrebama i interesima.

Ciljevi, zadaće, načela i polazišta programa za rano učenje talijanskog jezika temeljena su na Nacionalnom kurikulumu za rani i predškolski odgoj i obrazovanje.

**Cilj programa:**

Omogućiti učenje i upoznavanje talijanskog jezika i kulture od najranije dobi uz osiguravanje poticajnog okruženja u kojem će dijete spontano učiti talijanski jezik kroz svakodnevne situacije i aktivnosti u skladu sa svojim interesima i kompetencijama.

**Zadaće programa:**

* poticanje cjelovitog razvoja djeteta zadovoljavanjem osnovnih potreba i interesa te poticanjem razvoja kompetencija
* poticanje i podržavanje znatiželje i pozitivnog odnosa prema učenju talijanskog jezika
* senzibiliziranje djece za talijanski jezik, kulturu i običaje drugih naroda
* usvajanje pravilnog izgovora i intonacije uz razvoj sposobnosti razumijevanja i vještine komuniciranja na talijanskom jeziku
* razvijanje sposobnosti usvajanja i oblikovanja pojmova i predodžbi na talijanskom jeziku.

N**amjena programa:**

Program je namijenjen djeci predškolske dobi (od 3. godine do polaska u školu).

**Nositelji:**

Nositelji programa su odgojitelji djece rane i predškolske dobi koji su završili tečaj talijanskog jezika i stekli diplomu poznavanja talijanskog jezika – B2 stupnja.

**Način realizacije:**

Program se realizira svakodnevno od 1. rujna do 31. lipnja, tijekom radnog vremena vrtića od 6.30 do 17 h.

**Mjesta realizacije programa:**

PPO Morčić – jedna odgojno-obrazovna skupina

**KRAĆI SPORTSKI PROGRAM „IGROM DO SPORTA“ ZA DJECU PREDŠKOLSKE DOBI**

**Obilježja programa**

Na temelju članka 15. stavka 6 Zakona o predškolskom odgoju i obrazovanju, Državnog pedagoškog standarda predškolskog odgoja i naobrazbe, članka 3, stavka 2.2. i Nacionalnog kurikuluma za rani i predškolski odgoj i obrazovanje, ostvaruje se kraći sportski program „Igrom do sporta“ u Dječjem vrtiću Sušak.

**Cilj programa:**

Zadovoljiti biotičku potrebu djeteta za kretanjem i igrom, osigurati uvjete za dobrobit djeteta te omogućiti usvajanje novih i unaprjeđivanje već postojećih znanja, vještina, vrijednosti i stavova, odnosno kompetencija u području tjelesnog vježbanja i zdravlja.

**Zadaće programa:**

* utjecaj na razvoj svijesti djeteta o dobrobiti svakodnevnog tjelesnog vježbanja na kvalitetu života i stvaranje navike vježbanja svaki dan
* stvaranje pozitivne slike o sebi (zadovoljstvo trenutnom aktivnošću i svojom ulogom u njoj, razvoj osobnih potencijala) i razvoj osobnog i socijalnog identiteta; razvoj pozitivnih osobina ličnosti: emocionalna stabilnost, otvorenost, ustrajnost, upornost, odgovornost, poštenje, pravednost, hrabrost, optimizam, samopouzdanje, tolerancija, asertivnost, empatija...
* razvijanje socijalnih kompetencija/vještina: komunikacijske vještine, upravljanje emocijama, interpersonalni odnosi, rješavanje problema, izgradnja samosvjesnosti, poticanje samovrednovanja, razvoj kritičkog mišljenja, iskustvo suradnje, poštovanja i tolerancije, spremnost na timski rad
* ostvarivanje prava na izbor aktivnosti i preuzimanje inicijative u ostvarivanju sadržaja (igre, opće pripremne vježbe, poligoni i dr. – dijete preuzima vođenje aktivnosti)
* razvijanje uloge aktivnoga građanina: odgovorno ponašanje prema sebi i drugima, moralna odgovornost, razumijevanje i prihvaćanje drugih i njihovih različitosti, osjećaj zadovoljstva u suradničkim interakcijama i aktivnostima
* zadovoljenje primarne potrebe za kretanjem
* utjecanje raznovrsnim sadržajima na proporcionalan omjer mišićne mase i potkožnog masnog tkiva
* stvaranje povoljnih uvjeta za rad funkcionalnih mehanizama organizma krvožilnog i dišnog sustava
* provođenje optimalne aktivacije mišića trupa
* pomaganje i poticanje optimalnog rasta i razvoja djeteta
* stjecanje i usavršavanje bazičnih motoričkih informacija koje imaju visok utilitet u urgentnim i svakodnevnim životnim situacijama
* poticanje zdravih prehrambenih i higijenskih navika.

Ishodi programa:

Sudjelovanjem u kraćem sportskom programu „Igrom do sporta“ dijete stječe:

* pozitivan stav prema sportu/vježbanju i zdravom načinu života
* socijalne vještine (interakcija, suradnja, timski rad, tolerancija, zajedništvo)
* građanske kompetencije (moralna autonomija, prihvaćanje različitosti, sposobnost donošenja odluka i preuzimanja inicijative te sposobnost rješavanja problema i razvijen osjećaj za pravdu); kritičko mišljenje (usvajanje temeljnih znanja uz kontinuirano razvijanje vještina i sposobnosti dovodi do izgradnje stavova i vrijednosti važnih i ispravnih za vlastito ostvarivanje i dobrobit zajednice)
* pozitivne osobine ličnosti (samopouzdanje, samosvijest, osobno zadovoljstvo, kontrola emocija, odgovornost i samostalnost)
* vještinu planiranja i vođenja aktivnosti tjelesnog vježbanja te vještinu analize i vrednovanja ostvarenog
* osjećaj uspješnosti kao motivaciju za daljnje aktivno i produktivno sudjelovanje
* spremnost za ostvarivanje potpuno novih (pozitivnih i kreativnih) sadržaja na vlastiti način – postojeća znanja i vještine ugrađuje u nove aktivnosti.

N**amjena programa:**

Program je namijenjen djeci predškolske dobi (od 3. godine do polaska u školu).

**Nositelji programa**:

Uvjete provedbe programa prate, unaprjeđuju i vrednuju odgojitelji i kineziolog u suradnji s članovima stručnog tima.

Svi odgojitelji koji rade u skupinama gdje se provodi sportski program su, uz Zakonom predviđenu stručnu spremu, dodatno educirani i trajno se stručno usavršavaju.

Kineziolog je dijelom stručni suradnik za sportski program, a dijelom sudjeluje i u neposrednom radu.

**Mjesto provedbe:**

PPO Galeb - 2 odgojno-obrazovne skupine

PPO Morčić - 1 odgojno-obrazovna skupina

Vježbanje se provodi četiri puta tjedno po programu koji zajedno planiraju i provode kineziolozi i odgojitelji polazeći od načela integriranog učenja, psihofizičkih i razvojnih karakteristika dobi svakog pojedinog djeteta. Dnevno vrijeme vježbanja usklađeno je s potrebama i psihofizičkim karakteristikama djece, a traje od 30 – 45 min.

**Vrednovanje programa:**

Vrednovanje realiziramo na dvije razine:

1. Svrhovitost i učinkovitost provedbe programa vrednovat će se unutarnjim praćenjem. Odgajatelj vodi dokumentaciju o odgojno-obrazovnom procesu koja mu omogućuje produbljivanje znanja o individualnim i razvojnim značajkama svakog djeteta uključenog u program, te mu na taj način olakšava odabir primjerenih strategija i poticaja za podupiranje njegovog tjelesnog razvoja. Navedeno će se provoditi kroz bilješke o načinu kako dijete usvaja određene sportske elemente, biti će praćene fotografijama djece u igrama i aktivnostima, prikupljenim likovnim radovima i izjavama djece, a sve će to omogućiti uvid na koji način djeca uče i kako ih odgajatelj potiče i osnažuje. Takav način prikupljanja i dokumentiranja omogućava analizu aktivnosti i promišljanje novih sadržaja u svrhu unapređivanja programa.

Važni dokumenti za vrednovanje programa su:

* Godišnji plan i program
* Mjesečni plan i program
* Dnevni plan i evaluacija o provedenim aktivnostima
* Evidencija prisutnosti djece
* Dokumentacija o suradnji s roditeljima
* Dokumentacija o suradnji s vanjskim čimbenicima
* Razvojne mape
* Godišnje izvješće o ostvarenju plana i programa
* Foto i video dokumentacija realizacije programa
* Video dokumentacija refleksivnih grupa

Unutarnji mehanizmi za osiguranje kvalitete programa:

* refleksije (samoevaluacija) između svih sudionika, tj. nositelja programa.
* razvijanje indikatora kvalitete
* anketiranje roditelja
* kontinuirano usavršavanje djelatnika (nositelja programa)

Kriteriji za vrednovanje

* kvaliteta sadržaja, kreativnost, inovativnost, edukativnost
* cjelovitost, usmjerenost na dijete, fleksibilnost programa
* stručne kompetencije provoditelja programa

1. Individualna postignuća polaznika programa vrednovat će se primjenom baterije testova

Kako bi se moglo sustavno i planski djelovati na tjelesni razvoj djece, na razvoj cjelokupnog antropološkog statusa, na fond i razinu motoričkih znanja i dostignuća nužno je stalno provoditi praćenje i vrednovanje rada (utvrđivanje inicijalnog stanja svakog subjekta u procesu vježbanja, praćenje tranzitivnih stanja te utvrđivanje i analiza finalnih stanja).

Utvrđivanje stanja, praćenje i vrednovanje vršit će se primjenom baterije od dva testa za prostor morfoloških karakteristika i šest testova motoričkih sposobnosti. Pri izboru mjernih instrumenata vodilo se računa da su oni u praksi na uzrastu djece od četiri, pet i šest godina već primijenjeni i da su validirani.

Vremenik provedbe programa:

|  |  |  |  |
| --- | --- | --- | --- |
| **ORGANIZACIJSKI OBLICI RADA** | **SADRŽAJ** | **CILJEVI I ZADAĆE** | **VREMENIK** |
| **Usmjerena tjelesna aktivnost** | **Biotička motorička znanja**  - znanja za svladavanje prostora  - znanja za svladavanje prepreka  - znanja za svladavanje otpora  - znanja za manipulaciju objektima | - stjecanje i usavršavanje bazičnih motoričkih informacija koje imaju visok utilitet u svakodnevnim životnim situacijama  - poticati optimalni rast i razvoj djece predškolske dobi | kontinuirano  tijekom godinu |
| **Usmjerena tjelesna aktivnost** | **Specifična motorička znanja**:  - atletika  - sportska  gimnastika  - plivanje  - košarka  - rukomet  - nogomet  - odbojka  - hokej  - ritmičko-  sportska  gimnastika  - borilački  sportovi  - tenis  - biciklizam i  Koturaljkanje | - stjecanje novih motoričkih znanja iz različitih kinezioloških aktivnosti (elementi sportova)  - utjecati na razvitak mišićne mase i stvaranje optimalnih omjera svih morfoloških značajki  - razvijati sposobnosti krvožilnog i dišnog sustava  - utjecati na razvijanje bazičnih motoričkih sposobnosti (brzinu, koordinaciju, ravnotežu, preciznost, gibljivost i snagu) | kontinuirano  tijekom godine |
|  | **Inicijalna i finalna provjeravanja** | - praćenje i vrednovanje rada (utvrđivanje inicijalnog stanja svakog djeteta u procesu vježbanja, te utvrđivanje i analiza finalnih stanja) | Početkom i krajem provođenja programa – rujan/lipanj |
| **Izleti / posjete** | **Jednodnevni izleti:**  **- sportska druženja u prirodi**  **- na snijegu**  **Posjete sportskim klubovima** | - boravak na svježem zraku, zadovoljenje potrebe za kretanjem, igrom i grupnom identifikacijom  - doživljaj sportskih terena i primjena motoričkih znanja u stvarnim uvjetima  - upoznavanje sa sportovima, sportskim disciplinama i sportašima | Rujan  /svibanj  Prosinac  /siječanj |
|  | **Susreti sa sportašima** | - upoznavanje sa sportovima, sportskim disciplinama i sportašima | Tijekom godine |
| **Priredbe** | **Prezentacije rada** | - omogućiti djeci zadovoljenje potreba za afirmacijom, samovrednovanjem i samopoštovanjem  - informirati roditelje o radu | Prosinac  lipanj |

**PROGRAM PREDŠKOLE**

**Obilježja programa i cilj:**

Osigurati okruženje (prostor, oprema, skupina vršnjaka, odrasle osobe, zbivanja, djelatnosti) u kojem će dijete u godini prije polaska u školu razviti svoje potencijale (tjelesne, osjećajne, izražajne i spoznajne mogućnosti) te kroz zadovoljenje djetetovih aktualnih interesa steći znanja, vještine i navike (u skladu s karakteristikama njegove dobi i osobnim karakteristikama) koje će mu pružiti sigurnost nužnu za savladavanje školskog programa i djelovanje u promijenjenim životnim uvjetima.

**Namjena programa:**

Program predškole je namijenjen djeci u godini prije polaska u školu.

**Nositelji programa:**

Nositelji programa Predškole su odgojitelji (sukladno odredbama Zakona o predškolskom odgoju i obrazovanju, NN, broj 10/97, 107/07 i 94/13, 98/19).

**Vrijeme ostvarivanja:**

Od 1. veljače do 31. svibnja (ukupno 250 sati godišnje) za djecu koja nisu polaznici vrtića.

**Mjesto:**

Dječji vrtić Sušak, odnosno u svakom PPO-u prema prispjelim prijavama djece koja nisu polaznici vrtića.

**Način vrednovanja:**

Vrednovanje i dokumentiranje programa vrše odgojitelji, stručni suradnici i ravnatelj. Načini provođenja vrednovanja:

* Vođenjem pedagoške dokumentacije odgojno-obrazovne skupine: dnevne, tjedne i tromjesečne evaluacije
* Dokumentiranjem postignuća djece: korištenjem foto i video zapisa, anegdotskih bilješki, dječjih radova, skala procjene
* Upitnicima za roditelje
* Redovitim analizama prakse na temelju dokumentacije

**Nadogradnja programa:**

Predviđena je nadogradnja Programa predškole u okvirnom iznosu od 10% od ukupnog broja sati trajanja programa, a ostvaruje se aktivnostima i sadržajima izvan vrtića koji su u skladu s interesima i potrebama djece i ciljevima Programa predškole :

* Izleti
* Kazališne predstave
* Posjete izložbama i muzejima
* Posjete gradskim znamenitostima
* Posjete obližnjoj osnovnoj školi
* Posjete Dječjoj knjižnici Stribor.

Planirani izleti i posjete realizirat će se ovisno o epidemiološkoj situaciji tijekom pandemije COVID-19.

1. **Projekti**

**Projekti koji promiču multikulturalnost**

DV Sušak promišlja o važnosti uključivanja u EU projekte. Globalizacija, pojačana migracija stvaraju nove prilike i mogućnosti za učenje i napredak. Vrtić kao odgojno-obrazovna ustanova ima ključnu ulogu u pripremi djeteta za nove promjene, suočavanje s novim izazovima. Multikulturalna budućnost kojom će postati europski građani može se približiti djetetu i obiteljima projektima kojima vrtić surađuje s drugim ustanovama Europske unije. Projektima se ostvaruje suradnja s predškolskim ustanovama iz drugih zemalja, razmjenjuju se iskustva s kolegama iz Europe. Kurikulum vrtića time postiže novu EU dimenziju. Suradnja se ostvaruje radom na zajedničkim projektima, konferencijskim pozivima, uzajamnim posjetima, sastancima i aktivnostima. Tako se stvaraju nova znanja, inovativni pristupi i podiže kvaliteta rada. DV Sušak kontinuirano prati i sudjeluje u natječajima za edukaciju djelatnika koji su usmjereni na Europsku dimenziju.

**Projekti koji promiču zdrav način života**

**PJEŠAČENJEM DO PRIRODE**

**Cilj programa** je omogućiti djeci usvajanje zdravih životnih navika kretanja u prirodi i upoznavanje prirode neposrednim iskustvom.

**Zadaće programa**

* Stjecanje znanja o okolišu neposrednim iskustvom,
* Upoznavanje prirodne baštine našeg kraja,
* Upoznavanje biološke raznolikosti kraja u kojem živimo
* Usvajanje osnovnih znanja o sigurnosti boravka u prirodi,
* Razvoj motoričkih vještina (hodanja, trčanja, penjanja, preskakanja i sl.),
* Razvoj vještine, planiranja, predviđanja i vrednovanja,
* Razvoj sposobnosti donošenja odluka i odgovornog djelovanja,
* Razvoj vještina orijentacije u prirodi,
* Razvoj ekološke svijesti i odgovornog odnosa prema sebi, drugima i prirodi,
* Razvoj suradničkih odnosa s drugom djecom i odraslima,
* Uvažavanje različitosti i inkluzija djece s teškoćama.

**Namjena**

Projekt je namijenjen djeci predškolskog uzrasta, polaznicima vrtića Vežica. Uključena djeca su u dobi od 4. godine do polaska u školu.

**Nositelji**

U realizaciju projekta uključeni su svi odgojitelji vrtića Vežica, zdravstvena voditeljica i pedagog. U realizaciju projekta povremeno su uključeni i vanjski suradnici.

**Način realizacije**

Projekt se realizira u različitim formama: poludnevni, jednodnevni i višednevni odlasci u prirodu. Roditelji i djeca imaju mogućnost izbora vrste izleta ovisno o interesima i mogućnostima djece. Izleti se uglavnom u okolici grada Rijeke i Gorskom kotaru.

**PROJEKT ZDRAVE PREHRANE**

**Cilj:**

Pravilnom, kvalitetnom, raznovrsnom i kontroliranom prehranom prvenstveno zaštititi zdravlje djece, poticati njihov optimalni rast i razvoj te pridonijeti stjecanju pozitivnih prehrambenih navika od najranije životne dobi.

Prehrana djece u dječjem vrtiću temelji se na dobro planiranim, raznovrsnim, energetski izbalansiranim te estetski osmišljenim obrocima.

Planiranje prehrane djece predškolske dobi temeljiti će se sukladno Izmjenama i dopunama Programa zdravstvene zaštite djece, higijene i pravilne prehrane djece u dječjem vrtiću (NN 121/07).

**Zadaće:**

* Izrada Jelovnika Dječjeg vrtića Sušak za djecu od 1. godine do polaska u školu. Jelovnik se izrađuje dva puta godišnje (Jelovnik jesen- zima, proljeće- ljeto)
* Planiranje prehrane djece u specifičnim uvjetima: proslava dječjih rođendana, izleti, zimovanja
* Prilagodba postojećeg jelovnika prema zdravstvenim potrebama djeteta
* Provoditi kontinuiranu edukaciju odgojitelja, kuhara, ekonoma i ostalih zaposlenika
* Provoditi edukaciju roditelja
* Pravilnom prehranom utjecati na smanjenje pretilosti, neuhranjenosti i pojave karijesa.

**Nositelji**

Zdravstvena voditeljica, odgojitelji, nutricionisti NZZJZ Rijeka, kuhari, ekonomi.

**Način ostvarivanja**

* tjedna izmjena Jelovnika (četiri tipa)
* implementacija HACCP sustava
* suradnja s NZZJZ PGŽ (mikrobiološka i kemijska analiza hrane, ispitivanje energetske i prehrambene vrijednosti cjelodnevnih obroka)

**Svakodnevno djeci omogućavamo:**

* uravnoteženu prehranu kroz 4 obroka (dva glavna obroka i dva međuobroka)
* prednost dajemo svježim i sezonskim namirnicama
* kontinuirano potičemo djecu na usvajanje pravilnih prehrambenih navika
* koristimo umjereno masnoće i slastice
* potičemo djecu na dovoljno uzimanje vode i nezaslađenih napitaka

**Vrijeme ostvarivanja**

Svakodnevno tijekom pedagoške godine.

**Način vrednovanja**

* 4 x godišnje uzimaju se cjelodnevni obroci na kemijsku analizu i sadržaj prehrambenih tvari te učešće prehrambenih tvari u ukupnoj energetskoj vrijednosti uzorkovanog obroka
* 4 x godišnje praćenje mikrobiološke čistoće obroka i posuđa
* antropometrijsko mjerenje visine i težine djece tijekom pedagoške godine.

**PROJEKT UNAPREĐENJA ORALNOG ZDRAVLJA DJECE**

Dječji vrtić Sušak u suradnji sa NZZJZ PGŽ uključio se u provedbu Projekta Unapređenje oralnog zdravlja djece i mladih u PGŽ, s ciljem promicanja stvaranja navike četkanja zuba.

Projekt se provodi u DV Sušak od 2019. godine.

**Cilj :**

Promicati važnost brige o oralnom zdravlju kod djece.

Pravilnom i uravnoteženom prehranom, s niskim udjelom unosa šećera te primjenom zdravih međuobroka, utječemo na unapređenje oralnog zdravlje kod djece.

Poticati provođenje zdravih dječjih rođendana (bez slatkiša i grickalica), dovoljno

uzimanje vode i nezaslađenih napitaka.

**Zadaće :**

* Provoditi edukaciju djece o pravilnoj prehrani
* Provoditi edukaciju djece i odgojitelja o važnosti održavanja oralne higijene

**Nositelji:**

Djeca, roditelji, odgojitelji, zdravstvena voditeljica, kuhari i vanjski suradnici.

**Način ostvarivanja**

* Četkanje zuba u skupinama gdje za to postoje uvjeti
* Promocija pravilne prehrane
* Suradnja sa roditeljima
* Suradnja s NZZJZ PGŽ
* Suradnja s Medicinskim fakultetom u Rijeci

1. **Posebni programi**

**PROGRAMI ODGOJA I OBRAZOVANJA DJECE PREDŠKOLSKE DOBI S POSEBNIM ODGOJNO-OBRAZOVNIM POTREBAMA**

**Obilježja programa**

Programi za djecu predškolske dobi s posebnim odgojno-obrazovnim potrebama nastali su na temelju javnih potreba i u Dječjem vrtiću Sušak provode se za djecu s teškoćama u razvoju i darovitu djecu. Programi su usklađeni su s Državnim pedagoškim standardima.

Programi rada za djecu s teškoćama u razvoju provode se s djecom starosne dobi od tri godine do polaska u školu i to uključivanjem djece u :

1. odgojno-obrazovne skupine s redovitim programom
2. odgojno-obrazovne skupine s posebnim programom

U odgojno-obrazovne skupine s redovitim programom uključuju se djeca s teškoćama u razvoju kojima se može osigurati dobrobit i poticanje cjelovitog razvoja, odgoja i učenja uz stvaranje potrebnih specifičnih uvjeta, na temelju mišljenja upisnog povjerenstva i stručnog tima ustanove, a uzimajući u obzir medicinske i druge nalaze. Poseban naglasak u provođenju redovitih programa stavljen je na poštivanje dječjih prava - pravo djeteta na igru i učenje s vršnjacima, pravo da bude poštovano u cjelini te da mu bude pružena podrška potrebna za razvoj osobnih kompetencija koje će mu pomoći da živi kvalitetnim životom i postane ravnopravni član lokalne zajednice.

U odgojno-obrazovne skupine s posebnim programom uključuju se djeca s intelektualnim teškoćama, kojima se vrsta i stupanj teškoće utvrđuje prema posebnim propisima iz područja socijalne skrbi (Jedinstveno tijelo vještačenja Zavoda za vještačenje, profesionalnu rehabilitaciju i zapošljavanje osoba s invaliditetom).

Svako dijete razvija se u skladu sa svojim individualnim sposobnostima i mogućnostima te uči na način koji je za njega smislen i svrhovit. Provedbom programa omogućava se istodobna stimulacija motornog, senzornog, govornog, intelektualnog, emocionalnog i socijalnog područja na dobrobit djeteta s teškoćama u razvoju. Na temelju praćenja djeteta planiraju se svakodnevne aktivnosti usmjerene razvoju komunikacijskih i socijalnih vještina vršnjačkom podrškom.

Važan naglasak stavlja se na njegovanje i poticanje partnerskih odnosa s roditeljima te otvorenoj, podržavajućoj i ravnopravnoj komunikaciji s ciljem osiguravanja potpore djetetovom cjelovitom razvoju. Roditelji se podržavaju i osnažuju u svojoj ulozi te aktivno uključuju u planiranje i ostvarivanje individualnih ciljeva programa.

**Cilj programa:**

Cilj programa je osnaživanje svih aspekata dječje osobnosti: od primjerenog uspostavljanja kontakta s okolinom, izgrađivanja osobne autonomije, stjecanja primjerenih znanja, vještina i sposobnosti, navika, vrijednosti i stavova, do pripremanja za daljnji odgoj i obrazovanje.

Program rada za darovitu djecu provodi se s djecom u svim odgojno-obrazovnim skupinama koju su njihovi roditelji, odgojitelji ili stručni suradnici u vrtiću prepoznali kao potencijalno darovite. Cilj programa je prepoznavanje i zadovoljavanje specifičnih odgojno-obrazovnih potreba potencijalno darovitog djeteta.

**Namjena programa**

U Dječjem vrtiću Sušak provodi se posebni program za djecu s intelektualnim teškoćama, u vrtiću Veseljko u jednoj skupini. Djeci se pruža podrška u skladu s njihovim sposobnostima i mogućnostima stvaranjem uvjeta za što uspješnije funkcioniranje u skupini vršnjaka i razvoju osjećaja zajedništva i pripadnosti.

U radu s djecom s teškoćama u razvoju u *redovitim* programima, uz opće ciljeve i zadaće predškolskog odgoja, ostvaruju se i specifični ciljevi i zadaće proizašli iz individualnog odgojno-obrazovnog plana.

Uz opće ciljeve i zadatke predškolskog odgoja, *posebni* programi ranog i predškolskog odgoja djece s većim teškoćama u razvoju predviđaju ostvarenje slijedećih specifičnih ciljeva i zadataka:

* + ublažavanje posljedica primarnog oštećenja i sprečavanje nastajanja sekundarnih teškoća
  + razvoj očuvanih potencijala kroz habilitacijske i rehabilitacijske postupke i tretmane edukacijskog rehabilitatora, logopeda, fizioterapeuta, psihologa
  + osiguravanje uvjeta za djelomičnu ili potpunu integraciju u užu i širu socijalnu okolinu
  + pružanje stručne pomoći roditeljima i obitelji.

U radu s darovitom djecom, uz opći cilj poticanja maksimalnog razvoja svih razvojnih područja, predviđa se ostvarenje slijedećih specifičnih ciljeva i zadaća:

* + poticanje djeteta na samostalno otkrivanje, razmišljanje, povezivanje, provjeravanje i zaključivanje
  + poticanje kreativnog mišljenja i ponašanja
  + poticanje socio-emocionalnog razvoja
  + pružanje stručne pomoći roditeljima.

**Nositelji programa**

Predškolske programe za djecu s teškoćama u razvoju ostvaruju odgojitelji i edukacijski rehabilitator-odgojitelj u suradnji s članovima stručnog tima (edukacijski rehabilitator, pedagog, psiholog i zdravstveni voditelj), fizioterapeutima i pomoćnim radnicima za njegu, skrb i pratnju.

Predškolski program za darovitu djecu ostvaruju odgojitelji uz suradnju sa stručnim timom ustanove.

**Način ostvarivanja programa**

Program rada za djecu s intelektualnim teškoćama provodi se u PPO Veseljko.

Program za darovitu djecu provodi se u svim odgojno-obrazovnim skupinama.

Programi odgoja i obrazovanja djece s posebnim potrebama, s obzirom na trajanje, provode se kao cjelodnevni programi.

**Vremenik provedbe programa**

* tijekom godine praćenjem provedbe bitnih zadaća i razvojnog plana Ustanove i ostvarivanjem individualnih programa rada.

**Vrednovanje provedbe programa**

* + kroz dnevna, tjedna, tromjesečna, godišnja planiranja i zapažanja
  + praćenjem napretka djece s posebnim potrebama kroz skale, upitnike, liste procjene
  + refleksija i samorefleksija odgojitelja i stručnih suradnika.

1. **Razvijanje partnerstva s roditeljima**

Suradnja i građenje profesionalnih odnosa među djelatnicima vrtića i roditeljima predstavlja put prema:

• razvoju partnerstva u podržavanju kvalitetne komunikacije usmjerene na dobrobit djeteta

• rješavanju problema vezanih za odgoj i razvoj

• poticanju aktivnog sudjelovanja roditelja u realizaciji programa vrtića

• osnaživanju roditeljske kompetencije stjecanjem znanja i vještina potrebnih za odgoj djece.

Partnerstvo s roditeljima predstavlja proces konstantne refleksije, ispitivanja, rasprava te evaluacija unutar zajednice vrtića i roditelja.

Jedno od mjerila kvalitete ustanove je mogućnost i način sudjelovanja roditelja u radu i organizaciji predškolske ustanove.

Roditelji imaju pravo tražiti i dobiti informacije i/ili stručne savjete vezane uz djetetov rast i razvoj, odgojne postupke, aktivnosti u skupini i dr. te sudjelovati u djetetovom životu u vrtiću.

Razmjenom i prezentiranjem primjera dobre prakse i iz ovoga područja, planiramo proširiti ovaj način roditeljskog utjecaja na život i rad u vrtiću.

S druge strane, osnažujemo roditeljske kompetencije i promičemo pozitivno roditeljstvo. U planiranju unapređenja suradnje s roditeljima kao partnera u odgojno-obrazovnom procesu uvažavamo činjenicu da suvremene društvene promjene postavljaju pred roditelje nove izazove u ispunjavanju roditeljskih odgovornosti. Promjene se odnose na razumijevanje prirode djeteta, uloge roditelja i procesa socijalizacije. Prepoznajući važnost i zahtjevnost suvremenog roditeljstva, Vijeće Europe (kao organizacija koja promiče i štiti ljudska prava) izradilo je dokumente čija je namjera podržati roditelje u nošenju sa spomenutim izazovima. Najvažniji dokument je '’Preporuka Odbora ministara državama članicama o politici potpore pozitivnom roditeljstvu'’. Ovi dokumenti predstavljaju poticaj i prilog stvaranju novog razumijevanja roditeljstva te novih standarda podrške roditeljstvu u Europi. Određenje roditeljstva u najboljem interesu djeteta temelji se na 4 skupa roditeljskih ponašanja koja su vezana uz razvojne potrebe i prava djeteta (Pečnik, 2007):

a) Brižno, njegujuće, osjetljivo ponašanje odgovara na djetetovu potrebu za emocionalnom toplinom i pruža ‘'sigurnu bazu’.’

b) Pružanje strukture i usmjeravanja djetetu daju osjećaj sigurnosti i predvidivosti te mu omogućuju razvoj osobne i društvene odgovornosti.

c) Uvažavanje djetetove osobnosti odgovara na potrebu i pravo djeteta da ga se vidi, čuje i poštuje kao osobu.

d) Osnaživanje se odnosi na omogućavanje jačanja djetetovog osjećaja kompetentnosti, osobne kontrole i djelotvornosti.

Spomenuta roditeljska ponašanja podupiru zadovoljavanje temeljnih psiholoških potreba djeteta – za povezanošću, kompetentnošću i autonomijom (Grolnick i sur., 1997). UN Konvencija o pravima djeteta ističe i pravo roditelja na podršku u ispunjavanju roditeljskih odgovornosti. Spomenuta Preporuka Vijeća Europe stoga poziva odgojno-obrazovne institucije da se osiguraju potrebni uvjeti i podrška roditeljstvu u vidu partnerskog, neprosuđujućeg i nestigmatizirajućeg pristupa roditeljima i djeci.

**PROGRAM RADIONICA ZA RODITELJE „RASTIMO ZAJEDNO“**

**Obilježja programa**

Program poticanja pozitivnog roditeljstva „Rastimo zajedno“ provodi se u Republici Hrvatskoj od 2008. godine. Program je nastao u okviru nacionalne UNICEF-ove kampanje „Prve 3 su najvažnije“.

**Cilj programa**

Cilj programa radionica je osnaživanje roditelja i jačanje njihovih kompetencija, čime se osigurava podrška društvene zajednice roditeljima u ostvarivanju roditeljske uloge.

U radionicama se gradi poticajno i osnažujuće okruženje u kojemu roditelji međusobno te s voditeljicama radionica razmjenjuju osobna iskustva i ideje o roditeljstvu, o načinima na koje se odnose prema svojem djetetu. Upoznaju bolje sebe kao roditelja, istražuju svoja roditeljska uvjerenja i ponašanja te upoznaju i druge načine odnošenja prema djetetu.

**Zadaće programa**

Zadaće programa obuhvaćaju upoznavanje sa znanstvenim stajalištima o pozitivnoj interakciji roditelja i djeteta, podršku roditeljstvu na dobrobit djeteta (i roditelja). Zadaće obuhvaćaju učenje o: potrebama djece i roditelja te načinima njihovog zadovoljavanja, razvojnim karakteristikama pojedine dobi, načinima komunikacije, dječjim i roditeljskim odgovornostima, kao i preispitivanje osobnih vrijednosti u podlozi vlastitog roditeljstva.

**Namjena programa**

Program radionica za roditelje „Rastimo zajedno“ namijenjen je roditeljima najmlađe djece u dobi do četiri godine života. Svrha mu je omogućiti protok informacija, znanja, vještina i podrške koji roditeljima koriste u ispunjavanju njihovih roditeljskih odgovornosti te promiču rast i razvoj kako roditelja, tako i djeteta.

**Nositelji programa**

Radionice provode posebno educirani voditeljski timovi stručnjaka za podršku ranom razvoju (tri voditeljice različitih profila - psiholog, pedagog i odgajatelj).

**Način ostvarivanja programa**

Program radionica za roditelje „Rastimo zajedno“ provodi se u jedanaest radionica, jednom tjedno u trajanju od dva sata. Radionice se baziraju na pristupu osnaživanja roditelja kroz partnerski odnos voditeljica i roditelja.

**Vrednovanje**

Vrednovanje se temelji na kvalitativnim i kvantitativnim podacima prikupljenim od roditelja i voditelja tijekom i po završetku programa. Prate se komentari i percipirana dobit roditelja te iskustvo voditelja u radu. Roditelji sudionici ispunjavaju upitnik za roditelje prije i poslije cijelog ciklusa radionica, kao i Evaluacijski upitnik po završetku ciklusa radionica.

1. **Sigurnosno-zaštitni i preventivni program**

**Cilj:**

• Zaštita sigurnosti i zdravlja djece, poticanje samozaštitnog odgovornog ponašanja i svjesnog izbjegavanja rizika, osnaživanje djeteta za sigurno ponašanje

• Afirmacija potencijala djeteta i izgrađivanje osobe koja poštuje ljudska prava i humane vrijednosti

Sigurnost djece kao profesionalna obveza zaposlenika regulirat će se funkcionalnim mjerama sigurnosti, usklađenima sa zakonskom regulativom, posebnostima ustanove i programskim okvirom. Bitne zadaće odgojno obrazovnog rada planirat će se, ostvarivati i valorizirati u skladu s Konvencijom o dječjim pravima.

Ciljevi ovoga programa ostvarivat će se na nekoliko razina:

**ODGOJITELJI:**

• timskom suradnjom odgojitelja i stručnih suradnika utvrditi rizike i procijeniti postojeću situaciju obzirom na sigurnost djeteta u vrtiću;

• u okvirima stručnog usavršavanja odgojitelja dati prednost temama koje su usklađene s ciljevima ovoga Programa;

• uključiti odgajatelje u izradu protokola postupanja u rizičnim situacijama

**DJECA:**

**•** Kroz odgojno obrazovne sadržaje i projekte poticati kod djece:

* razvoj pozitivne slike o sebi,
* vještine samozaštite i odupiranja nasilnom ponašanju,
* svijest o dječjim pravima,
* usvajanje zdravih stilova života,
* društveno odgovorno ponašanje i sl.

**RODITELJI:**

• informirati roditelje o sigurnosno zaštitnim programima u dječjem vrtiću, utvrđivati prava, obaveze i odgovornosti svih sudionika;

• pružati podršku i jačati roditeljske kompetencije u području odgoja i poticanja dječjeg razvoja, s ciljem sigurnog i sretnog odrastanja (uključivati roditelje u neke odgojno obrazovne sadržaje s djecom, održavati edukativne - tematske radionice i predavanja za roditelje, organizirati individualni savjetodavni rad i sl. )

**KOORDINATORI PROGRAMA:**

• međusobno povezivati sve relevantne nositelje Programa

• izraditi plan i zadaće po radnim grupama o protokolima postupanja u redovnim i u rizičnim situacijama

• surađivati s radnim grupama, objedinjavati izrađene protokole i osiguravati njihovu dostupnost svim zaposlenicima

• pratiti primjenu donesenih protokola, usklađivati ih sa zakonskom regulativom, surađivati s ravnateljicom DV Sušak, voditi računa o poštivanju dogovorenih rokova i sl.

• surađivati s vanjskim institucijama i suradnicima

• valorizirati Program kroz izvješća i rasprave na sastancima radnih grupa i na sastancima koordinatora programa

**FIZIČKA SIGURNOST DJETETA:**

• utvrđivati jasna pravila u vezi dovođenja djeteta u vrtić i dolaska po dijete (utvrđeno Ugovorom) i pratiti pridržavanje istih

• utvrđivati jasna pravila s aspekta fizičke sigurnosti djece u vrijeme njihova boravka izvan vrtića, u šetnjama, posjetama, na izletima, zimovanjima i ljetovanjima: broj odraslih osoba u pratnji, izbor prijevoznika uz suglasnost roditelja...

**POSTUPANJE U RIZIČNIM SITUACIJAMA:**

• protokol postupanja kod uočavanja vidljivih tragova fizičkog zlostavljanja na djetetu;

• protokol postupanja pri evakuaciji djece kod opasnosti od požara ili potresa

**ZDRAVSTVENA ZAŠTITA DJETETA:**

• protokol postupanja u slučaju povreda i pružanje prve pomoći

• protokol postupanja pri epidemiološkoj indikaciji

• protokol postupanja kod pojave bolesti djeteta

• standardi higijene i čistoće unutarnjeg i vanjskog prostora vrtića

**PSIHOSOCIJALNE MJERE ZAŠTITE:**

• protokol postupanja kod sumnje na zanemarivanje i/ili zlostavljanje djeteta

• hodogram pedagoške opservacije

• mjere postupanja s djetetom koje iskazuje neke od agresivnih oblika ponašanja

• mjere postupanja u slučaju neprimjerenog seksualnog ponašanja djece

• sprečavanje zloupotrebe vizualnog materijala snimljenog u vrtiću (fotografija djece i video snimki)

1. **Profesionalni razvoj djelatnika**

Stručno usavršavanje djelatnika odvija se na nekoliko razina:

1. Unutar Dječjeg vrtića Sušak - oblici i sadržaji stručnog usavršavanja dovode se u vezu s planiranim bitnim zadaćama DV Sušak, odnosno Podcentara i trenutnim potrebama koje se pojavljuju tijekom godine.
2. Stručno usavršavanje na razini vrtića grada Rijeke – detaljno se opisuje u Katalogu stručnog usavršavanja DV Rijeka, Dječjeg vrtića Sušak i Dječjeg vrtića More te je dostupan na web stranici vrtića i u zbornicama svih podcentara. Organiziraju se i provode ona stručna usavršavanja koja su se dokazala kao primjerena, kvalitetna i korisna, a čiji su nositelji stručni djelatnici Dječjeg vrtića Rijeka, Dječjeg vrtića Sušak i Dječjeg vrtića More. Uz ovo se organiziraju i stručna usavršavanja za djelatnike pozivajući vanjske suradnike.
3. Stručno usavršavanje izvan DV Sušak - kontinuirano uključivanje u rad stručnih skupova čiji je organizator Agencija za odgoj i obrazovanje, a prema Katalogu stručnog usavršavanja na [www.azoo.hr](http://www.azoo.hr).

Učenje na primjerima dobre prakse jedan je oblika koji se promovira. Prvoga tjedna mjeseca travnja održava se stručna manifestacija pod nazivom Tjedan dobre odgojno-obrazovne prakse Dječjih vrtića grada Rijeke kojem stručni djelatnici, jedni za druge, pripremaju prezentacije, radionice, interaktivne šetnje, okrugle stolove i panel- diskusije što daje dobar uvid u najbolja postignuća.

Proces unapređivanja stažiranja i mentorstva u Dječjem vrtiću Sušak dio je razvoja kulture vrtića kao zajednice učenja u kojoj refleksivna praksa i mentorstvo imaju značajnu ulogu u profesionalnom razvoju. Mentorstvo shvaćamo kao strategiju učenja odraslih koja se zasniva na odnosu, a s ciljem promicanja i podržavanja svjesnosti pojedinca, unapređenju njegove prakse i procesa učenja.

Oblici i termini realizacije plana stručnog usavršavanja ovisit će o epidemiološkoj situaciji tijekom pandemije COVID-19.

1. **Vrednovanje i samovrednovanje u vrtiću**

Suvremeno koncipiran rani i predškolski odgoj i obrazovanje bazira se na humanističko-razvojnom pristupu i znanstvenim spoznajama o načinima učenja djece. Svrha mu je osigurati optimalne uvjete za uspješan odgoj i cjelovit razvoj svakog djeteta kako bi u potpunosti razvilo sve svoje potencijale, svoje vještine, sposobnosti učenja i druge kapacitete, te kako bi razvilo dostojanstvo, samopoštovanje i samopouzdanje. Jedna od temeljnih vještina koje bi dijete trebalo početi stjecati u najranijoj dobi jest naučiti kako dobiti ono što želi i treba, a da pri tom ne ugrozi potrebe i prava drugih u zajednici. Konvencija o pravima djeteta nalaže da svako dijete ima pravo na najbolje temelje u životu i obvezu odraslih da djeci osiguraju to pravo.

Kvaliteta sustava predškolskog odgoja i obrazovanja određuje se kao rezultat djelovanja niz subjektivnih i objektivnih čimbenika koji u sinergiji omogućuju uspješno zadovoljavanje potreba svih sudionika odgojno-obrazovnog procesa u ozračju prijateljskih i suradničkih odnosa uz stalnu tendenciju rasta. Predodžba vrtića kao zajednice subjekata koji uče, koji su stalni istraživači, zahtjeva kontinuirano vrednovanje usmjereno na istraživanje, razumijevanje i usavršavanje odgojno-obrazovne prakse.

Dva su glavna pristupa vrednovanja kvalitete odgojno-obrazovnog sustava: eksterno (vanjsko) i interno (unutarnje), odnosno samovrednovanje. Smatramo da je vrednovanje, i vanjsko i unutarnje, nezaobilazan dio odgojno-obrazovnog procesa, no posebno bismo se fokusirali na osnaživanje ustanova i svih njihovih članova, na osvješćivanje važnosti i nužnosti unutarnjeg vrednovanja, jer upravo je to put prema mijenjanju pojedinca i cijele ustanove na bolje. Vrednovanje i samovrednovanje su nužni procesi sustavnoga i kontinuiranog praćenja, analiziranja i procjenjivanja kvalitete rada ustanove.

Definicija kvalitete odgojno-obrazovne prakse nije nepromjenjivo, statično pitanje sa samo jednim ispravnim odgovorom. Zahtjevi za kvalitetom temelje se na živoj razmjeni znanja, iskustava i sklonosti svih sudionika odgojno-obrazovnog procesa.

Iz navedenog proizlazi da je kurikulum odgojno-obrazovne ustanove neodvojiv od procesa učenja djece i odraslih, a ističe da je sukonstrukcija znanja moguća jedino u zajednici koja uči. Stoga jedan od kriterija vrednovanja i samovrednovanja sustava ranog i predškolskog obrazovanja, odnosno dječjih vrtića, treba ići u smjeru istraživanja, praćenja i osvješćivanja te stalnog inoviranja postojeće prakse, radi unapređivanja dječjih vrtića i njihove transformacije u zajednice koje uče.

Kvalitetno vrednovanje i samovrednovanje je najmoćnije sredstvo za poticanje promjena na bolje, to je utvrđivanje trenutnog stanja, detektiranje problema i/ili dobre prakse, određivanje prioritetnih zadaća, pronalaženje ideja za rješavanje problema i/ili unapređivanje prakse i utvrđivanje pozitivnih postignuća i njihovo osnaživanje.

Proces vrednovanja i samovrednovanja u ranom i predškolskom odgoju i obrazovanju može obuhvaćati cjelinu odnosno ukupnost funkcioniranja sustava ili neke segmente ranog i predškolskog odgoja.

Postoji nekoliko načina/modela samovrednovanja i vrednovanja sustava predškolskog odgoja i obrazovanja od kojih je svaki primjenjiv ovisno o kontekstu ustanove.

U Dječjem vrtiću Sušak samovrednovanje i vrednovanje se provodi u odnosu na Indikatore kvalitete koji su proizašli iz sustavnog praćenja područja djelovanja svih čimbenika odgojno-obrazovnog procesa.

Indikatori kvalitete odgojno – obrazovnog rada:

1. Okruženje za igru i učenje
2. Praćenje, planiranje i dokumentiranje
3. Interakcijsko-komunikacijski aspekt u radu s djecom
4. Strategije učenja
5. Timski rad
6. Suradnja s roditeljima
7. Profesionalni razvoj
8. Zdravlje i sigurnost
9. Indikatori kvalitete odgojno-obrazovnog rada u odnosu na djecu s teškoćama u razvoju.

S ciljem procjene svakodnevne primjenjivosti Indikatora kvalitete formirane su zajednice učenja odgojitelja mentora, kao prepoznatih kvalitetnih praktičara. Na osnovu samoprocjene odgojitelja mentora i njihovih prijedloga definirani su Indikatori kvalitete koji se primjenjuju u samovrednovanju i vrednovanju odgojno-obrazovnog rada.

* Ključna područja vrednovanja (prijedlog prema M. Ljubetić, 2009):

1. Filozofija, stajališta i vrijednosti ustanove,

*Jačanje kapaciteta ustanove da sama sebe mijenja i usavršava u zacrtanom smjeru,*

1. Stil upravljanja u dječjem vrtiću, izgradnja zajedničke vizije te uloge čimbenika odgojno-obrazovnog proces,

*Razvijanje strategije angažmana, a ne kontrole,*

1. Kvaliteta odnosa (na svim razinama u dječjem vrtiću i izvan njega) i načini rješavanja problema,

*Podizanje razine kvalitete komunikacije, preuzimanje sve veće odgovornosti za kvalitetu odnosa, razvijati spremnost za timski rad, poticati uključenost svih čimbenika odgojno-obrazovnog procesa,*

1. Prostor i materijalno okruženje (materijalizacija odgojne filozofije dječjeg vrtića),

*Oblikovanje prostorno-materijalnog okruženja za življenje i učenje koje omogućava komunikaciju i socijalnu interakciju djece i odraslih u dječjem vrtiću te omogućava: slobodu izbora, samostalnost, kretanje, kreativnost, vlastiti tempo učenju….*

1. Zdravstveno-higijenski uvjeti rada i sigurnost,

*Planiranje prehrane u skladu s preporukama stručnjaka, čistoću i urednost ustanove, sigurnost unutarnjih i vanjskih prostora ustanove te na provedbu sigurnosnih mjera,*

1. Kurikulum predškolskog odgoja te učenje djece i odraslih,

*Osvješćivanje, uvođenje promjena, analiza rezultata, praćenje, inoviranje, transformacija vrtića u zajednicu koja uči*

1. Odnosi/partnerstvo obitelji, vrtića i lokalne zajednice

*Shvaćanje roditelja i članova lokalne zajednice kao ravnopravnih partnera u odgoju i obrazovanju djece, djelatno uključivanje roditelja i svih čimbenika u sukonstrukciju vrtićkog kurikuluma,*

1. Ljudski resursi

*Uočavanje elementa zadovoljstva poslom, procjenjivanje kompetentnosti u radu s djecom, roditeljima i kolegama te želju za kontinuiranim usavršavanjem.*

1. Proces praćenja i vrednovanja,

*Osvješćivanje dobrih i loših segmenata rada, zadovoljstvo kvalitetom rada, spremnost za prihvaćanje i iznošenje dobronamjernih primjedaba o radu, otvorenost ustanove za razgovor o kvaliteti, procjenjivanje osobnog doprinosa kvaliteti rada ustanove te elemente stavova o procesima vanjskog vrednovanja i samovrednovanja.*

Pristupi, postupci i kriteriji vrednovanja ovise o svrsi ranog i predškolskog odgoja i obrazovanja, ali i uvjetima u kojima se ostvaruje.

Kvalitetnim samovrednovanjem svih čimbenika odgojno-obrazovnog procesa (ravnatelj, stručni djelatnici, djeca, roditelji, čimbenici lokalne zajednice) značajno bi se unaprijedila odgojno-obrazovna praksa u dječjim vrtićima.

Kooperativnim vrednovanjem (vanjskim i unutarnjim) stekao bi se uvid u postojeće stanje ranog i predškolskog odgoja i obrazovanja, detektirali postojeći problemi te utvrdili mogući pravci djelovanja u cilju unapređivanja sustava predškolskog odgoja.

Poticanjem samovrednovanja djece u svim odgojno-obrazovnim situacijama omogućili bi djeci osvješćivanje svojih djelotvornih/nedjelotvornih ponašanja i preuzimanje odgovornosti za vlastite izbore od najranije dobi.

Krajnji cilj vrednovanja i samovrednovanja dječjeg vrtića je utvrđivanje postojećeg stanja te jačanje kapaciteta ustanove da samu sebe mijenja i usavršava u zacrtanom smjeru, vodeći računa o stvaranju uvjeta za uspješno zadovoljavanje potreba i prava svih. U skladu s navedenim nužno je stvoriti okruženje i ozračje za slobodan dijalog u kojem će samovrednovanje i refleksije pojedinaca biti nadopunjene refleksijama svih sudionika odgojno-obrazovnog procesa.